Звестак пра тэрыторыю Докшыцкага раёна ў старажытнарускі час не захавалася. Можна толькі меркаваць, што гэтая тэрыторыя стварала паўночны ўскраек Менскага княства (альбо Менскай зямлі). Далей на поўнач і ўсход пачыналася Полацкая зямля з Лукомскім княствам. Мяжа праходзіла, напэўна, па лясах і балотах левабярэжжа Бярэзіны, амаль дакладна па мяжы сучаснага раёна, якая і сёння застаецца слабазаселеным краем. На ўсходзе, за лясамі сучаснага Бярэзінскага запаведніка, ляжала Лукомскае княства, на поўначы - уласна Полацкае, мяжа якога ішла на Глыбокае і далей на паўночны захад.